AFGØRELSE Nr. 167 af 2. december 1997 om ændring af afgørelse nr. 146 af 10. oktober 1990 om fortolkning af artikel 94, stk. 9, i Rådets forordning (EØF) nr. 1408/71 (EØS-relevant tekst) (98/442/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

under henvisning til artikel 81, litra a), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, i henhold til hvilken den har til opgave at behandle ethvert administrativt spørgsmål eller fortolkningsspørgsmål, der opstår i forbindelse med bestemmelserne i forordning (EØF) nr. 1408/71 og senere forordninger,

under henvisning til Rådets forordning (EØF) nr. 3427/89 af 30. oktober 1989, som indfører en ensartet løsning for samtlige medlemsstater af problemet vedrørende udbetaling af familieydelser til familiemedlemmer, der ikke er bosat på den kompetente stats område,

under henvisning til artikel 94, stk. 9, i forordning (EØF) nr. 1408/71, som ændret ved forordning (EØF) nr. 3427/89, som fastsætter, at de børnetilskud, som den 15. november 1989 udbetales til arbejdstagere beskæftiget i Frankrig for de familiemedlemmer, der er bosiddende i en anden medlemsstat, fortsat udbetales til den sats, inden for de grænser og efter de regler, som er gældende på dette tidspunkt, så længe beløbet overstiger det ydelsesbeløb, som kan kræves udbetalt efter den 16. november 1989, og så længe de pågældende er omfattet af fransk lovgivning uden, at der tages hensyn til bl.a. afbrydelser af beskæftigelsen i de perioder, hvor der oppebæres ydelser ved arbejdsløshed, og

ud fra følgende betragtninger:

I henhold til stk. 1, litra c), andet afsnit i afgørelse nr. 146 (1), som supplerer de foreskrevne betingelser i artikel 94, stk. 9, i forordning (EØF) nr. 1408/71 med hensyn til arbejdsløshedsperioder, som skal lades ude af betragtning, skal det dreje sig om ydelser ved arbejdsløshed i henhold til fransk lovgivning;

det er påkrævet at ophæve denne begrænsning, som ikke er i overensstemmelse med bestemmelserne i forordning (EØF) nr. 1408/71;

idet beslutning i sagen er truffet på de i artikel 80, stk. 3, i forordning (EØF) nr. 1408/71 fastsatte betingelser -

TRUFFET FØLGENDE AFGØRELSE:

1. Stk. 1, litra a), andet afsnit, i afgørelse nr. 146 af 10. oktober 1990 om fortolkning af artikel 94, stk. 9, i forordning (EØF) nr. 1408/71 affattes således:

»Hvad angår betingelsen i artikel 94, stk. 9, om, at den pågældende fortsat skal være omfattet af fransk lovgivning, tages der ikke hensyn til afbrydelser af beskæftigelsen på under en måned eller til perioder, hvor denne beskæftigelse midlertidigt afbrydes som følge af sygdom, moderskab, arbejdsulykke, erhvervssygdom eller arbejdsløshed, og hvor der fortsat udbetales løn eller tilkendes tilsvarende ydelser, med undtagelse af pensioner og renter, eller som følge af ferie med løn, strejke eller lock-out.«.

2. Denne afgørelse finder anvendelse fra den 1. september 1991.

Georges SCHROEDER

Formand for Den Administrative Kommission

(1) EFT L 235 af 23. 8. 1991, s. 9.